text: Trafikkaos med vilje
  26 oktober 2010 kl. 16.42
  Det var noget af et kaotisk syn, der mødte elever, forældre og lærere på Hjerting Skole i morges. Alle vejene var blokeret.
  Og det var ikke fordi, at vejene i løbet af natten var blevet for små til at håndtere morgentrafikken.
  Det store trafikkaos skyldtes elever og forældre fra Guldager Skole, der er mere end utilfredse med Esbjerg Byråds planer om at lukke Guldager Skole.
  På blot ti år har skolen nemlig været lukningstruet hele tre gange. Skolen har dog overlevet alle gangene, men nu truer byrådet med at lukke skolen for fjerde - og højst sandsynligt sidste - gang.
  Meningen bag demonstrationen var at vise det kaos, der vil blive, hvis forældre skal fragte deres børn til Hjerting Skole, hvis Guldager Skole lukker.
  